**A Soproni Egyetem is bemutatkozik az OMÉK 2025-ön**

A Soproni Egyetem aktív résztvevője lesz az Országos Mezőgazdasági és Élelmiszeripari Kiállításnak és Vásárnak (OMÉK), amelyet 2025. szeptember 18–20. között rendeznek meg a HUNGEXPO területén Budapesten. Az egyetem célja, hogy a rendezvényen bemutassa széles képzési portfólióját, a fenntarthatóságot szolgáló kutatásait, valamint az agrárium és az erdőgazdálkodás jövője szempontjából meghatározó üzeneteit.

Az **Agrárminisztérium Erdészeti standján (HUNGEXPO -A csarnok 203B)** saját információs pulttal jelenik meg az intézmény, ahol az érdeklődők első kézből kaphatnak tájékoztatást a Soproni Egyetem képzéseiről, kutatási eredményeiről és a fenntarthatósági törekvésekhez kapcsolódó kezdeményezéseiről. Emellett három szakmai rendezvény is az egyetem szervezésében valósul meg:

* **Szeptember 18. (csütörtök):** **Erdészeti Klímadaptációs Fórum – szakmapolitikai konferencia** – A rendezvény fő támái a javasolt cselekvéseket járják körül az erdők éghajlatváltozáshoz való alkalmazkodása érdekében. Szervező a Soproni Egyetem Erdészeti Tudományos Intézete.
* **Szeptember 19. (péntek):** **„Mezővédő erdősávok – a természetes védelem megvalósítói” konferencia -** A rendezvényt szintén az Erdészeti Tudományos Intézet szervezi, fókuszban a fenntartható mezőgazdasági gyakorlatokkal és a klímavédelem gazdasági aspektusaival.
* **Szeptember 20. (szombat):** **Erdei melléktermékek hasznosítási kérdései és lehetőségei – kerekasztal-beszélgetés**  
  A Soproni Egyetem Erdőmérnöki Karának szakmai programja, amely az erdei gyümölcstermesztés és feldolgozás, a szarvasgomba-hasznosítás és a méz szerepének aktuális kérdéseit járja körül.

**A konferenciák és kerekasztalbeszélgetések helyszíne a HUNGEXPO, E pavilonja, 106-108-as terem. Az időpont mindhárom napon: 11:00–13:00**

A Soproni Egyetem Benedek Elek Pedagógiai Karának szakemberei naponta 10:00–16:00 között gyerekfoglalkozásokat tartanak az Agrárminisztérium standján kialakított gyermeksarokban. A **LEGO® Education** módszertanra épülő EduKaland Stúdió játékos formában segíti a gyermekek térlátásának, gondolkodásának és problémamegoldó készségeinek fejlesztését.

Az OMÉK keretében a Soproni Egyetem kiemelt figyelmet fordít arra, hogy bemutassa: az erdészeti, faipari, gazdasági- és pedagógusképzések szoros együttműködésben járulnak hozzá a fenntartható jövő alakításához, és hogy a soproni tudományos és oktatási közösség elkötelezett a zöld átállás és a vidéki innováció támogatása mellett.